Osiyoliklar o'ziga to'q muhojirlar, lekin siyosiy jihatdan faol emas
Osiyoliklar AQSh aholisining 6 foizini tashkil etadi. Eng katta jamoa Kaliforniya va Nyu-York shtatlarida. Ular o’ziga to’q, o’qimishli va faol fuqarolar qatorida.
San-Fransisko shahridamiz. Bu yerda osiyoliklar ikkiga bo’linadi: keksalar va yoshlar. Keksalar – muhojirlar. Yoshlar esa butkul amerikaliklar. “Biz jamiyatning ajralmas qismimiz, qorishib ketganmiz. Bizni boshqa amerikaliklardan ajratish qiyin bo’lib qoldi degan shikoyatlarni eshitamiz”, - deydi mahalliy rasmiy Fiona Ma. Koreys-amerikaliklar, vyetnam-amerikalik, xitoy-amerikaliklar... Xitoy kuchayib borayotgani ayrim osiyoliklar uchun xush xabar emas, xavotir manbai. “Ish topish, oyoqqa turish, oila boshlash... Hammamiz shu haqda o’ylaymiz”, - deydi Filip Ngyuen. Prezident saylovlarida bu jamoada ko’pchilik iqtisodga qarab ovoz beradi. Turar joy qimmat, deydi “Amerika Ovozi” bilan gaplashgan san-fransiskoliklar. Kvartira topish amri mahol. Filippinolarning ko’pi yangi kelgan muhojirlar. “San-Fransisko, Sietl, Nyu-York... Qayoqqa qaramang, ijaraga joy topish qiyin, topsa ham qimmat”, - deydi faollardan biri Anjelika Kabande. Maoshlar oz deb noliydiganlar ham ko’p. Minimal maosh bilan kun ko’rish qiyin, ayniqsa oilali bo’lsangiz. Osiyoliklar asosan demokratlarga ovoz beradi. San-Fransisko demokratik, liberal qarashlar makoni. Konservatorlar juda kam. “Klintonga ovoz beraman. Chunki u siyosiy jihatdan katta tajribaga ega. Sobiq prezidentning rafiqasi. Sobiq davlat kotibi. Iqtidor va malaka bor”, - deydi Jo Ho. Amerika hayotini, siyosatini tushunish uchun vaqt kerak. “Muhoirlar o’z gazetalarini o’qiydi. Ona tilidagi kanallarni tomosha qilishadi. Yangi mamlakatdagi o’zgarish va jarayonlarni yaxshi tushunishmaydi”, - deydi mahalliy faol Toni Nguyen. Muhojirlar avvalo mahalliy hokimiyat bilan tanishishi kerak. “Tanish-bilishlarni ovoz berishga undayapman”, - deydi Mari Rokay. Saylovchi sifatida ro’yxatdan o’tish kerak. Buni hamma muhojirlar ham bilmaydi.